<classify> HALMASHAURI ya Jiji la Dodoma inatekeleza miradi ya maji yenye thamani ya Sh bilioni 1.31 katika kata mbalimbali isikofika Mamlaka ya Majisafi na Usafi wa Mazingira Dodoma Duwasa.Miradi hiyo inatekelezwa kwa ushirikiano wa Mbunge wa Jimbo la Dodoma, Antony Mavunde na Mkurugenzi wa Jiji la Dodoma, Godwin Kunambi, lengo ni kuhakikisha wananchi wa kata 41 na taasisi zikiwemo shule 130 zinapata maji ya safi na salama.Mkakati huo wa jiji ulielezwa na Mhandisi wa Maji wa Jiji la Dodoma, Water Kirita baada ya Mbunge wa Dodoma, Mavunde akizindua mradi wa kusambaza maji katika Shule ya Sekondari Mpunguzi katika kata ya Mpunguzi, jijini hapo.Kirita alisema halmashauri hiyo inatekeleza miradi mbalimbali ya maji kwa kutumia fedha za ndani na za Programu ya Maendeleo ya Sekta ya Maji nchini, kwa lengo la kuongeza upatikanaji wa maji kutoka asilimia 53.4 ya sasa hadi asilimia 63.4 ifikapo 2020.Katika kuongeza upatinaji wa maji, Mavunde alisema yeye binafsi amekuwa akitekeleza ahadi alizotoa za kuwapatia wananchi maji ili ifikapo mwishoni mwa mwaka huu, kusiwepo kero za maji katika kata mbalimbali jimboni humo.Mavunde ambaye pia ni Naibu Waziri, Ofisi ya Waziri MkuuKazi, Vijana na Ajira, alisema maeneo mengi ambayo hayana maji ama vinachimbwa visima, kufufuliwa au kuboreshwa na watalaamu kutoka halmashauri ili kuhakikisha kero ya maji katika jiji hilo inaisha.Akizungumzia mkakati wa kuondoa kero ya maji jijini humo, Kirita alisema katika bajeti ya mwaka huu, halmashauri hiyo inataka kujenga mradi mkubwa wa maji katika Bwawa la Hombolo ambao utagharimu Sh milioni 700 na maji yake yatasambazwa katika maeneo ya Karume, Kolimba na Majengo.Alisema pia kwa kutumia fedha za maendeleo ya programu ya maji, wanatekeleza miradi minne katika kata za Kalabi, Mbabara, Mbarawala na Mtumba pamoja na miradi mingine midogo katika maeneo mengine ya kuchimba visima.Pia kupitia fedha za ndani, halmashauri inajenga miradi sita ukiwemo wa kijiji cha Mpunguzi A, eneo la Nala na Ipala ambayo imetengewa zaidi ya Sh milioni 110 hadi kukamilika uchimbaji wa visima vya kutumia mashine za mikono 40, alisema.Alisema pia kupitia programu maendeleo ya maji katika mwaka huu zimetengwa Sh milioni 143 kwa ajili ya kuchimba visima katika maeneo Nzasa na Chawa na maeneo mengine mbalimbali ya halmashauri hiyo.Akikabidhi mradi wa tangi la maji na usambazaji wa maji kwenye hosteli za wanafunzi na jikoni Mpunguzi, Mavunde alisema mradi huo umetekelezwa kwa ushirikiano wake na halmashauri ya jiji.Mavunde alisema mradi huo ni utekelezaji wa ahadi aliyotoa wakati wa mahafali ya kidato cha nne mwaka jana, baada ya wanafunzi kuomba kusaidiwa maji kutokana na adha wanazopata kufuata maji ngambo ya barabara umbali wa kilometa tatu, akaahidi kuwapa na jana alitekeleza.  <topic>: kitaifa 